**Tárgy:** A 2024. június 9. napjára kitűzött települési roma nemzetiségi önkormányzati képviselő-választás eredményének megállapítása

**43/2024. (VI.10.) számú HVB határozat**

A Zalaszentgróti Helyi Választási Bizottság a választási eljárásról szóló 2013. évi XXXVI. törvény (a továbbiakban: Ve.) 328. §-a alapján a nemzetiségi önkormányzati képviselők 2024. június 9. napjára kitűzött általános választásán Zalaszentgrót településen a települési roma nemzetiségi önkormányzati képviselők választásának eredményét az alábbiak szerint állapítja meg:

**Zalaszentgrót településen 2024. évben települési roma nemzetiségi önkormányzati képviselőnek megválasztásra került**

* **a Cigány Közösségek Szövetsége jelölő szervezet által jelölt Vajda László**
* **a Cigány Közösségek Szövetsége jelölő szervezet által jelölt Vajda Lászlóné**
* **a Cigány Közösségek Szövetsége jelölő szervezet által jelölt Lakatos Vilmos**

A Zalaszentgróti Helyi Választási Bizottság elrendeli a határozat, valamint a határozat mellékletét képező eredménymegállapító jegyzőkönyvnek az önkormányzati hirdetőtáblán, és a honlapon történő közzétételét.

A helyi választási bizottságnak a választás eredményét megállapító határozata ellen a határozat meghozatalától számított három napon belül az ügyben érintett természetes és jogi személy, jogi személyiség nélküli szervezet a Zala Vármegyei Területi Választási Bizottságnak címzett fellebbezést nyújthat be a Zalaszentgróti Helyi Választási Bizottsághoz (8790 Zalaszentgrót, Dózsa Gy. u. 1., e-mail: jegyzo@zalaszentgrot.hu, titkarsag@zalaszentgrot.hu) személyesen, levélben vagy elektronikus levélben úgy, hogy az legkésőbb 2024. június 13-án 16.00 óráig megérkezzen.

A fellebbezésnek tartalmaznia kell a Ve. 224. § (3) bekezdése szerinti jogalapját (a jogszabálysértés megjelölését, vagy mérlegelésre hivatkozást) a kérelem benyújtójának nevét, lakcímét (székhelyét), a kérelem benyújtójának személyi azonosítóját, illetve, ha a külföldön élő magyarországi lakcímmel nem rendelkező választópolgár nem rendelkezik személyi azonosítóval, a személyazonosságát igazoló igazolványának típusát és számát, vagy jelölő szervezet vagy más szervezet esetében a bírósági nyilvántartásba-vételi számát.

A fellebbezés tartalmazhatja benyújtójának elektronikus levélcímét vagy postai értesítési címét.

A fellebbezésben új tények és bizonyítékok is felhozhatók.

A fellebbezés tárgyi illetékmentes eljárás.

**INDOKOLÁS**

A Nemzeti Választási Bizottság 2024. július 30. napján kelt, 8/2024. számú határozatával Zalaszentgrót településen a roma nemzetiség tekintetében kitűzte a települési nemzetiségi önkormányzati képviselők választását. A határozat értelmében a Zalaszentgróton megválasztható képviselők száma 3 fő.

A nemzetiségek jogairól szóló 2011. évi CLXXIX. törvény (a továbbiakban: Nek.tv.) 65. §-a értelmében a települési nemzetiségi önkormányzati képviselők választása eredményes, ha legalább annyi jelölt kap szavazatot, mint a megválasztható képviselők száma. Képviselők azok a jelöltek lesznek, akik az eredményes választáson a megválasztható képviselők száma szerinti legtöbb szavazatot kapják. Szavazategyenlőség esetén sorsolással kell megállapítani, hogy az egyenlő számú szavazatot elért jelöltek közül melyik szerez mandátumot.

A Ve. 14. § (1) bekezdése rögzíti, hogy a választási bizottságok a választópolgárok független, kizárólag a törvénynek alárendelt szervei, amelyeknek elsődleges feladata a választási eredmény megállapítása, a választások tisztaságának, törvényességének biztosítása, a pártatlanság érvényesítése és szükség esetén a választás törvényes rendjének helyreállítása.

A Ve. 328. §-a rögzíti, hogy a települési nemzetiségi önkormányzati választás eredményét a helyi választási bizottság állapítja meg.

A Zalaszentgróti Helyi Választási Bizottság a szavazóköri jegyzőkönyv alapján összesítette a Zalaszentgrót településen a roma nemzetiség tekintetében a települési nemzetiségi önkormányzati képviselőjelöltekre leadott szavazatokat és megállapította a választás eredményét, amelyet a két eredeti példányban elkészített „Jegyzőkönyv a települési nemzetiségi önkormányzati képviselők választásának eredményéről” című jegyzőkönyvbe foglalt.

A Ve. 49. § (2) bekezdése értelmében a választási bizottság a határozatát - – a közérdekből nyilvános adatnak nem minősülő személyes adatok kivételével - nyilvánosságra hozza. A Zalaszentgróti Helyi Választási Bizottság a nyilvánosságra hozatal tekintetében a rendelkező részben foglaltak szerint intézkedett.

A Ve. 44. § (1) bekezdése értelmében a választási bizottság az ügy érdemében határozatot hoz.

A Zalaszentgróti Helyi Választási Bizottság hatásköre és illetékessége a Ve. 14. § (1) bekezdésén, a 311. § (1) bekezdés c) pontján, valamint a 328. §-án, a határozatának eredménymegállapító rendelkezése a Nek.tv. 65. §-án, a Ve. 44. §-án, a jogorvoslati lehetőségről való tájékoztatás a Ve. 10. §-án, a 221. § (1) bekezdésén, a 223-225. §-ain, a 241. § (1)-(2) bekezdésein, valamint a 330. § (2) bekezdés c) pontján alapul.

Zalaszentgrót, 2024. június 10.

|  |  |
| --- | --- |
|  | Kissné Dr. Varga VeronikaHVB elnök |